**MINISTERUL JUSTIȚIEI**

**OFICIUL NAȚIONAL AL REGISTRULUI COMERȚULUI**



***București, Bd. Unirii nr. 74, Bl. J3b, tronson II+III, sector 3; Telefon: +40 21 316.08.04, 316.08.10; Fax: +40 21 316.08.03;  
 Cod poștal: 030837; Website: www.onrc.ro; E-mail:*** [*onrc@onrc.ro*](mailto:onrc@onrc.ro)***; Cod de identificare Fiscală: 14942091.***

**22 ianuarie 2025**

**COMUNICAT PRIVIND** **ÎNCADRAREA CORECTĂ A ACTIVITĂȚILOR ECONOMICE ÎN CAEN REV.3**

**Având în vedere informațiile apărute în spațiul public referitoare la structura versiunii** actualizate a Clasificării Activităților din Economia Națională, CAEN Rev.3 (aprobată prin Ordinul Președintelui Institutului Național de Statistică nr. 377/17.04.2024), vă informăm că profesioniștii trebuie să țină cont de prevederile legale în vigoare la nivel național atunci când solicită înregistrarea unui cod CAEN în registrul comerțului.

Această nouă versiune a Nomenclatorului CAEN este conform cu *Nomenclatorul de activități utilizat în cadrul Comunității Europene* – Rev.2.1 (implementat la nivel european începând cu 1.01.2025), potrivit [*REGULAMENTULUI DELEGAT (UE) 2023/137 AL COMISIEI din 10 octombrie 2022 de modificare a Regulamentului (CE) nr. 1893/2006 al Parlamentului European și al Consiliului de stabilire a Nomenclatorului statistic al activităților economice NACE a doua revizuire*](https://eur-lex.europa.eu/legal-content/RO/TXT/HTML/?uri=CELEX:32023R0137).

**Menționăm că nu toate activitățile care sunt incluse în Nomenclator CAEN Rev.3 pot fi înregistrate ca obiecte de activitate în registrului comerțului, deoarece unele dintre acestea sunt interzise de actele normative care reglementează activitățile economice din România.**

Cu privire la afirmațiile vehiculate în spațiul public referitoare la introducerea prostituției ca obiect de activitate al unei firme, precizăm că aceasta nu poate fi înregistrată ca obiect de activitate în registrul comerțului întrucât nu este legalizată în România.

**Clasificarea activităților din economia națională nu a fost elaborată de către Ministerul Justiției și nici de Oficiul Național al Registrului Comerțului (ONRC), ci de către Institutul Național de Statistică (INS), instituție care urmează să facă publice și Notele explicative pentru CAEN Rev.3.**

ONRC, instituție aflată în subordinea Ministerului Justiției, doar înregistrează obiectul de activitate al persoanelor juridice și al persoanelor fizice (persoane fizice autorizate, întreprinderi individuale și întreprinderi familiale) care solicită înregistrarea în registrul comerțului.

Informații suplimentare cu privire la încadrarea corectă a activităților economice în structura CAEN Rev.3, precum și referitoare la corespondența CAEN Rev.2 - CAEN Rev.3 puteți afla adresându-vă Institutului Național de Statistică (<https://insse.ro/cms/>).

Subliniem importanța ca toți reprezentanții mediului de afaceri să se bazeze pe informațiile furnizate prin intermediul instituțiilor și autorităților publice.

*Pentru detalii suplimentare, vă rugăm să contactați:*

*Serviciul Comunicare și Relații Internaționale -* [*presa@onrc.ro*](mailto:presa@onrc.ro)